L'ajuntament reivindica el comerç local i els mercats municipals
04 d’abril 2023

![](/media/0odcblre/foto-8_c.jpg?width=850&height=561.8806306306307)

La delegació de Comerç i Mercats de l'Ajuntament de Sagunt ha impulsat una iniciativa de promoció dels mercats municipals (interiors i exteriors) de Sagunt, així com dels comerços locals. Esta acció va consistir en la retransmissió en viu de _Más de Uno Sagunto Especial_, una edició especial del programa d'Onda Cero Sagunt en la qual es va dialogar sobre la importància de potenciar el teixit comercial de la localitat. L'espai radiofònic va ser emés dijous passat, 30 de març, des de la plaça del Sol del Port de Sagunt mentre se celebrava el mercat ambulant dels dijous.

Segons ha informat la regidora de Comerç i Mercats, Ana María Quesada, durant el programa es va posar en valor el comerç local i els mercats perquè oferixen vida i reforç econòmic als municipis i va remarcar la importància del consum de productes de proximitat davall la marca ‘Terra i Taula’. També es va debatre sobre com els mercats i comerços construïxen una economia local, així com de la vida que oferixen als nostres carrers i la relació social que s'establix entre els qui venen i els qui compren, compartint aspectes de la seua vida personal i quotidiana.

En este espai radiofònic van participar l'alcalde de Sagunt, Darío Moreno; la regidora de Comerç i Mercats, Ana María Quesada; la presidenta del Mercat Interior del Port de Sagunt, Pilar Morte; la presidenta de la Federació de Comerciants de Sagunt (FACOSA) i de l'Associació de Comerciants Ciutat de Sagunt, Lola Torrente; i el president de la Unió de Venedors Ambulants del Port de Sagunt, José Parra. També van participar el president de l'Associació de Comerciants i Empresaris i Industrials de Sagunt i Comarca (ACEISYC), José Luis Doblaré; el president de l'Associació de Comerciants i Professionals del Port de Sagunt, Marcelo Cuadros; i des de l'Associació de Comerciants del Casc Antic del Port de Sagunt, Javier López.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-reivindica-el-comerc-local-i-els-mercats-municipals/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-reivindica-el-comerc-local-i-els-mercats-municipals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-reivindica-el-comerc-local-i-els-mercats-municipals/ "Linked In")
*   [](mailto:?body=https://aytosagunto.es/va/actualitat/l-ajuntament-reivindica-el-comerc-local-i-els-mercats-municipals/)